  Виталий Пронин Ар ӵоже 9,5 сюрс адями вазиськем улон-вылонын юрттэт сётон, соцзащита ужпумъёсъя. Та сярысь ивортӥз Улосэн кивалтонъя центр (Центр управления регионом). Тросэз юалляськиллям нылпи пособиос, трос нылпио семьяослы юрттэтъёс, пӧртэм выплатаос ласянь.Сюрес тупатъян ужпумъёслы сӥземын вылэм 8 852 вазиськон. Нош коронавирусэн нюръяськонъя, прививка пуктонъя – 8 281. Со сяна, та ужпумъёсъя ик туж трос вазиськонъёс вал нимысьтыз кылдытэм колл-центре. Со али но ужа 8-800-100-24-47 телефонъя. 2020-тӥ арын октябрь толэзьысен отын ужась операторъёс 140 сюрс юанлы валэктон сётӥзы. Вакцинация но коронавирусэн герӟаськем мукет ужпумъёсъя трос иворъёс интыямын Тазалыкез утёнъя министерстволэн интернет пабликъёсаз но.Пусйыны кулэ, 2021-тӥ арын Удмуртиысь больницаосы вуизы 40-лэсь трос маммографъёс, флюорографъёс но рентген-аппаратъёс. Вуоно арын 20-лэсь трос бадӟым оборудование вуттэмын луоз. Туэ больницаосы 168 егит специалистъёс ужаны лыктӥзы. Соослы юрттон понна пӧртэм программаос чакламын. Соосъя врачъёслы 1,5-1 миллион манет тыр, нош фельдшеръёслы – 750-500 сюрс манет тыр юрттэтъёс чакламын. Озьы ик кылем арын троссэ сюлмаськытӥллям инкуазез утёнэн, жуг-жагез утялтонэн герӟаськем ужпумъёс. УД Теги: цур  